मदनमणि दीक्षितजस्ता विद्वान्ले वेदलगायत अरू धेरै देशी–विदेशी दार्शनिक, इतिहासविद्हरूले लेखेका दर्शनशास्त्रहरूको गहिरो अध्ययनपश्चात् आफ्नो धारणा व्यक्त भएको यति ठूलो पुस्तकमा लेखिएका गहन कुराहरू मैले कति बुझेँ होला ? तैपनि सागरको किनारमा बस्दा छालको छिटाले शरीर भिजेजस्तै ‘त्यो युग’ नामक पुस्तकबाट मेरो सोचाइमा निकै परिवर्तन आएजस्तो लाग्यो । यो त मेरो नितान्त व्यक्तिगत बुझाइ मात्र हो । कुरा अझ अर्कै पनि हुन सक्छ ।
